CELEX: 
Language: fi
Date: 2021-10-20 00:00:00
Title: KOMISSION DELEGOITU ASETUS (EU) …/…, komission delegoidussa asetuksessa (EU) N:o 1151/2014 vahvistettujen teknisten sääntelystandardien muuttamisesta niiden tietojen osalta, jotka on ilmoitettava sijoittautumisoikeutta ja palvelujen tarjoamisen vapautta käytettäessä

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Delegoidulla säädöksellä muutetaan komission delegoitua asetusta (EU) N:o 1151/2014 täsmentämällä niitä tietoja, jotka luottolaitosten on ilmoitettava kotijäsenvaltionsa toimivaltaiselle viranomaiselle sijoittautumisoikeuden ja palvelujen tarjoamisen vapauden käyttämistä varten. Euroopan komissio antoi kyseisen komission delegoidun asetuksen sen jälkeen, kun Euroopan pankkiviranomainen, jäljempänä ’EPV’, oli toimittanut sääntelystandardien luonnokset. EPV:n tehtävänä on laatia sitovia teknisiä standardeja direktiivin 2013/36/EU (sellaisena kuin se on myöhemmin muutettuna) 35, 36 ja 39 artiklan nojalla.
            
            
               Komission delegoitu asetus (EU) N:o 1151/2014 – yhdessä komission täytäntöönpanoasetuksen (EU) N:o 926/2014 kanssa sijoittautumisoikeuden ja palvelujen tarjoamisen vapauden käyttöön liittyviin ilmoituksiin käytettävien vakiomuotoisten lomakkeiden, mallien ja menettelyjen osalta – on parantanut merkittävästi EU:n tasapuolisia toimintaedellytyksiä ja helpottanut markkinoiden yhdentymistä. Näiden ilmoitusten käytön lisääntyminen on myös nostanut esiin parannuskohteita, kuten EPV:n 10. heinäkuuta 2018 antamassa raportissa passi-ilmoituksia koskevien teknisten sääntelystandardien vertaisarvioinnista todetaan. EPV on näin ollen EPV:n perustamisesta annetun asetuksen (EU) 1093/2010 (sellaisena kuin se on myöhemmin muutettuna) 29 artiklan 1 kohdan d alakohdan mukaisesti tarkastellut ja muuttanut komission delegoidun asetuksen (EU) N:o 1151/2014 nojalla hyväksyttyjä teknisiä sääntelystandardeja. 
            
            
               Komissio päättää EPV:n perustamisasetuksen (EU) N:o 1093/2010 10 artiklan 1 kohdan mukaisesti kolmen kuukauden kuluessa standardien muutosluonnosten vastaanottamisesta, hyväksyykö se toimitetut luonnokset. Komissio voi myös hyväksyä standardiluonnokset vain osittain tai muutettuna, jos se on unionin edun mukaista, ottaen huomioon kyseisissä artikloissa säädetyn erityismenettelyn.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               EPV järjesti asetuksen (EU) N:o 1093/2010 10 artiklan 1 kohdan kolmannen alakohdan mukaisesti julkisen kuulemisen teknisten standardien muutosluonnoksesta, joka oli toimitettu komissiolle. Kuulemisasiakirja julkaistiin EPV:n verkkosivustolla 13. marraskuuta 2019, ja kuuleminen päättyi 13. helmikuuta 2020. Lisäksi EPV on pyytänyt asetuksen (EU) N:o 1093/2010 37 artiklan nojalla perustetulta pankkialan osallisryhmältä standardien muutosluonnokseen liittyviä neuvoja. EPV on toimittanut teknisten standardien muutosluonnoksen ohella selvityksen siitä, miten näiden kuulemisten tulokset on otettu huomioon komissiolle toimitetun lopullisen teknisten standardien muutosluonnoksen laatimisessa.
            
            
               EPV on asetuksen (EU) N:o 1093/2010 10 artiklan 1 kohdan kolmannen alakohdan mukaisesti toimittanut teknisten standardien luonnosten lisäksi laatimansa vaikutustenarvioinnin. Siihen sisältyy analyysi kustannuksista ja hyödyistä, jotka liittyvät komissiolle toimitettuun teknisten standardien muutosluonnokseen. Analyysi on saatavilla osoitteessa 
               
                  https://www.eba.europa.eu/amended-rts-and-its-passport-notification#pane-new-ed8f3c99-9589-454a-a87e-37f2578a1783
               
               , sivut 32–35 asiakirjassa ”Final Draft amending Regulatory Technical Standards package”.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidulla säädöksellä muutetaan komission delegoitua asetusta (EU) N:o 1151/2014 niiden tietojen laadun ja johdonmukaisuuden parantamiseksi, jotka luottolaitosten on ilmoitettava kotijäsenvaltionsa toimivaltaisille viranomaisille aikomuksestaan avata sivuliike tai tarjota palveluja toisessa jäsenvaltiossa tai lopettaa rajatylittävä toiminta. 
            
            
               Tärkeimmät muutokset koskevat erityisesti seuraavia seikkoja: 
            
            
               (a)pyyntö luottolaitokselle ilmoittaa mahdollisimman tarkasti ilmoituksen kohteena olevan jokaisen toiminnon suunniteltu aloituspäivä eikä ainoastaan tällä hetkellä suunniteltujen ydinliiketoimintojen suunniteltu aloituspäivä; 
            
            
               (b)sivuliikkeen perustamisen yhteydessä ilmoitettavassa rahoitussuunnitelmassa olevien tietojen tarkkuustaso. Ennusteiden perustana olevia oletuksia pyydetään nyt nimenomaisesti sisällytettäväksi ilmoitukseen; 
            
            
               (c)tiedot, jotka on toimitettava, jos sivuliike lopetetaan. Nyt vaaditaan nimenomaisesti ilmoitus toimenpiteistä, joita luottolaitokset ovat toteuttaneet tai aikovat toteuttaa varmistaakseen, että niillä ei enää ole sivuliikkeen kautta yleisöltä saatuja talletuksia tai takaisinmaksettavia varoja.
            
            
               KOMISSION DELEGOITU ASETUS (EU) …/…,
            
            
               annettu 20.10.2021,
            
            
               komission delegoidussa asetuksessa (EU) N:o 1151/2014 vahvistettujen teknisten sääntelystandardien muuttamisesta niiden tietojen osalta, jotka on ilmoitettava sijoittautumisoikeutta ja palvelujen tarjoamisen vapautta käytettäessä  
               
            
               (ETA: n kannalta merkityksellinen teksti)
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta 26 päivänä kesäkuuta 2013 annetun Euroopan parlamentin ja neuvoston direktiivin 2013/36/EU
                  1
                ja erityisesti sen 35 artiklan 5 kohdan, 36 artiklan 5 kohdan ja 39 artiklan 4 kohdan, 
            
            
               sekä katsoo seuraavaa:
            
            
               (1)Komission delegoidussa asetuksessa (EU) N:o 1151/2014
                  2
                täsmennetään tiedot, jotka luottolaitosten on ilmoitettava sijoittautumisoikeutta ja palvelujen tarjoamisen vapautta käytettäessä.
            
            
               (2)Jotta voitaisiin lähentää toimivaltaisten viranomaisten soveltamia luottolaitosten toimittamia ilmoituksia koskevia arviointikäytäntöjä, delegoidussa asetuksessa (EU) N:o 1151/2014 täsmennettyjä tietoja olisi tarkennettava. Lisäksi tiettyjä viittauksia säädöksiin on tarpeen saattaa ajan tasalle oikeusvarmuuden takaamiseksi.
            
            
               (3)Luottolaitoksen sivuliikettä koskevassa passi-ilmoituksessa antamien tietojen olisi oltava riittävän yksityiskohtaisia, jotta voidaan varmistaa, että kotijäsenvaltion toimivaltainen viranomainen pystyy tekemään tarkan ja kattavan arvion luottolaitoksen valmiuksien riittävyydestä hoitaa toiminnot, joita varten passi-ilmoitus toimitetaan. Tätä varten annettavissa tiedoissa olisi ilmoitettava kunkin toiminnon suunniteltu aloituspäivä eikä vain ydinliiketoimintojen suunniteltu aloituspäivä. Vastaavasti rahoitussuunnitelmaan, joka sisältää tase- ja tuloslaskelmaennusteet kolmeksi vuodeksi, olisi sisällytettävä perustana olevat oletukset. 
            
            
               (4)Jotta voidaan tehostaa luottolaitoksen yksilöimistä kotijäsenvaltion ja vastaanottavan jäsenvaltion toimivaltaisten viranomaisten välisessä viestinnässä tai vastaanottavan tai kotijäsenvaltion ja asianomaisen luottolaitoksen välisessä viestinnässä, luottolaitoksen toimivaltaisille viranomaisille toimittamissa tiedoissa olisi ilmoitettava luottolaitoksen kansallinen viitenumero ja oikeushenkilötunnus, jos ne ovat saatavilla. 
            
            
               (5)On tärkeää varmistaa talletusten turvallisuus ja parantaa luottolaitoksen toimivaltaisille viranomaisille toimittamien taloudellisten tietojen tosiasiallista varmuutta ja luotettavuutta. Sen vuoksi luottolaitoksen on ilmoitettava toimivaltaiselle viranomaiselle sivuliikkeen suunniteltua lopettamista koskevan ilmoituksen yhteydessä toimenpiteistä, jotka on toteutettu tai joita ollaan toteuttamassa sen varmistamiseksi, että sivuliikkeellä ei enää ole yleisöltä saatuja talletuksia tai muita takaisinmaksettavia varoja sivuliikkeen toiminnan päättymisen jälkeen.
            
            
               (6)Palveluja koskevan passi-ilmoituksen olisi oltava riittävän yksityiskohtainen, jotta voidaan varmistaa, että kotijäsenvaltion toimivaltainen viranomainen pystyy tekemään tarkan ja kattavan arvion luottolaitoksen valmiuksien riittävyydestä hoitaa toiminnot, joita varten passi-ilmoitus toimitetaan. Annettavissa tiedoissa olisi siksi ilmoitettava kunkin toiminnon suunniteltu aloituspäivä eikä vain ydinliiketoimintojen suunniteltu aloituspäivä.
            
            
               (7)Sen vuoksi delegoitua asetusta (EU) N:o 1151/2014 olisi muutettava. 
            
            
               (8)Tämä asetus perustuu Euroopan pankkiviranomaisen komissiolle toimittamiin teknisten sääntelystandardien luonnoksiin.
            
            
               (9)Euroopan pankkiviranomainen on toteuttanut avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt neuvoja Euroopan parlamentin ja neuvoston asetuksen (EU) N:o 1093/2010
                  3
                37 artiklan mukaisesti perustetulta pankkialan osallisryhmältä, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Delegoidun asetuksen (EU) N:o 1151/2014 muuttaminen
            
            
               Muutetaan delegoitu asetus (EU) N:o 1151/2014 seuraavasti:
            
            
               (1)Muutetaan 3 artikla seuraavasti:
            
            
               (a)Korvataan 1 kohdan a alakohta seuraavasti:
            
            
               ”a)
                     luottolaitoksen nimi ja osoite sekä sivuliikkeen suunniteltu päätoimipaikka;”
            
            
               (b)Muutetaan 2 kohta seuraavasti:
            
         
         
            
               i)Korvataan a alakohdan ii ja iii alakohta seuraavasti:
            
            
               ”ii)
                     luettelo direktiivin 2013/36/EU liitteen I mukaisista toiminnoista, joita luottolaitos aikoo harjoittaa vastaanottavassa jäsenvaltiossa, mukaan lukien kunkin toiminnon suunniteltu aloituspäivä mahdollisimman tarkasti, ja jos kyseessä on toiminnan lopettaminen, luettelo lopetetuista toiminnoista;
            
            
               iii)
                     luettelo toiminnoista, jotka kuuluvat ydinliiketoimintaan vastaanottavassa jäsenvaltiossa;”
            
            
               ii)Muutetaan b alakohdan iii alakohta seuraavasti:
            
            
               –Korvataan johdantokappale seuraavasti:
            
            
               ”iii)
                     jos sivuliikkeen odotetaan harjoittavan yhtä tai useampaa Euroopan parlamentin ja neuvoston direktiivin 2014/65/EU* 4 artiklan 1 kohdan 2 alakohdassa määriteltyä sijoituspalvelua ja -toimintaa, kuvaus seuraavista järjestelyistä: 
            
            
               _________________
            
            
               *
                     Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).”
            
            
               –Korvataan toinen luetelmakohta seuraavasti:
            
            
               ”–
                     järjestelyt direktiivin 2014/65/EU 24–28 artiklassa säädettyjen velvoitteiden noudattamiseksi ja vastaanottavan jäsenvaltion asianomaisten toimivaltaisten viranomaisten kyseisten artiklojen mukaisesti toteuttamat toimenpiteet;”
            
            
               iii) Korvataan d alakohdan i alakohta seuraavasti:
            
            
               ”i)
                     rahoitussuunnitelma, joka sisältää tase- ja tuloslaskelmaennusteet kolmeksi vuodeksi sekä niiden perustana olevat oletukset;”
            
            
               (2)Lisätään 4 artiklan 2 kohtaan d alakohta seuraavasti:
            
            
               ”d)
                     jos sivuliike ottaa tai on ottanut vastaan talletuksia ja muita takaisinmaksettavia varoja harjoittaessaan toimintaansa, luottolaitoksen lausunto toimenpiteistä, jotka on toteutettu tai joita ollaan toteuttamassa sen varmistamiseksi, että luottolaitoksella ei enää ole sivuliikkeen kautta yleisöltä saatuja talletuksia tai muita takaisinmaksettavia varoja sivuliikkeen toiminnan päättymisen jälkeen.”
            
            
               (3)Korvataan 5 artiklan c alakohta seuraavasti: 
            
            
               ”c)
                     mahdollisimman tarkka suunniteltu aloituspäivä kunkin toiminnon osalta, jota luottolaitos aikoo harjoittaa.”
            
            
               2 artikla
            
            
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 20.10.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
               
            
         
         
            
                  
                     (1)
                  
                        EUVL L 176, 27.6.2013, s. 338.
               
               
                  
                     (2)
                  
                        Komission delegoitu asetus (EU) N:o 1151/2014, annettu 4 päivänä kesäkuuta 2014, Euroopan parlamentin ja neuvoston direktiivin 2013/36/EU täydentämisestä teknisillä sääntelystandardeilla tiedoista, jotka on ilmoitettava sijoittautumisoikeutta ja palvelujen tarjoamisen vapautta käytettäessä (EUVL L 309, 30.10.2014, s. 1).
               
               
                  
                     (3)
                  
                        Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).